Autoritatea Naţională pentru Protecţia Consumatorilor (ANPC) a început luni o amplă acţiune de control, la nivelul întregii ţări, asupra benzinăriilor din reţeaua OMV-Petrom, iar în urma verificărilor a dispus amenzi și închiderea temporară a 11 staţii. ANPC a încercat în acest mod să ofere o lecție statelor europene care "ne atrag atenţia că nu suntem încă pregătiţi să accedem la toate sistemele lor (n.red. Schengen)", recunoasște președintele Autorității, făcând referire la faptul că Austria nu ne vrea în Schengen cu frontierrele terestre.
Reamintim că acționarul majoritar al Petrom este compania austriacă OMV, iar Austria se opune vehement aderării României cu spațiuș Schengen cu frontierele terestre. După multe insistențe, România a reușit să obțină aderarea la spațiul european de liberă circulație doar cu frontierele aeriene și maritime, începând cu 31 martie.
Cancelarul austriac Karl Nehammer, aflat săptămâna trecută la București, la Congresul Partidului Popular European, a transmis, după întâlnirea cu Klaus Iohannis, un nou mesaj tranșant pentru România: "Poziția Austriei rămâne clară și neschimbată: sistemul Schengen nu funcționează în prezent, prin urmare nu poate fi extins".
Președintele ANPC: Ne dăm seama că nici operatorii lor economici de marcă nu sunt pregătiţi pentru ţara noastră
Horia Constantinescu, preşedintele ANPC, a afirmat printr-un comunicat de presă că
"Această acţiune amplă are în vedere dorinţa noastră permanentă de a învăţa de la cei mai buni", a afirmat ironic, printr-un comunicat de presă, Horia Constantinescu, preşedintele ANPC.
Acesta spune că această acțiune este un studiu de caz. "Aşa cum am văzut în ultima perioadă, mai multe state europene ne atrag atenţia că nu suntem încă pregătiţi să accedem la toate sistemele lor. În urma acţiunii, ne dăm seama că nici operatorii lor economici de marcă nu sunt pregătiţi pentru ţara noastră, aşa cum ne aşteptam. Să ridice piatra cel fără de păcat spune religia creştină. Le oferim acest studiu de caz pentru a ne ajuta prin a ne spune dacă lor le plac imaginile realizate în cadrul acţiunii", a spus Constantinescu.
Ce a găsit Protecția Consumatorilor la benzinăriile Petrom
ANPC a verificat 197 de staţii din rețeaua OMV-Petrom, aplicând amenzi contravenţionale de peste 340.000 lei şi 5 avertismente. Au fost oprite definitiv de la comercializare produse în valoare de peste 30.000 lei.
De asemenea, comisarii ANPC au decis oprirea temporară a prestării serviciilor, până la remedierea deficienţelor, pentru 11 staţii şi au făcut o propunere pentru închiderea unei staţii de carburant pentru o perioadă de până la 6 luni.
Principalele abateri constatate au fost:
- lipsa etichetelor de preţ ale produselor de la raft,
- folosirea unor agregate frigorifice neigienizate, cu insecte moarte,
- acumulări de praf,
- impurităţi şi gheaţă,
- utilizarea unor pompe de carburant cu canelele (pistol de alimentare) cu zone depreciate, cu grad avansat de uzură şi rugină sau murdare,
- folosirea unor manometre fără verificare metrologică,
- comercializarea unor produse neetichetate - fără elemente de identificare,
- folosirea unor maşini de gheaţă neigienizate, scoase din uz,
- nerespectarea temperaturii de păstrare a produselor recomandată de producător,
- neconcordanţe între preţul afişat la raft şi cel perceput la casa de marcat,
- comercializarea unor produse cu data limită de consum depăşită,
- comercializarea unor produse alimentare vrac, fără a fi însoţite de data deschiderii,
- comercializarea unor produse culinare finite pentru care nu s-au prezentat fişe de producţie,
- comercializarea unor jucării care nu erau însoţite de informaţii privind elementele de identificare, vârsta utilizatorilor sau avertismente legate de utilizare,
- comercializarea unor echipamente electrice pentru care nu era afişată taxa de timbru verde,
- nerespectarea regimului promoţiilor,
- utilizarea unor echipamente de gătire neigienizate sau cu un grad avansat de uzură,
- folosirea unor ceşti neigienizate, cu urme de produs,
- utilizarea unor produse cu stare termică schimbată,
- folosirea unor ustensile neprofesionale în bucătărie şi a unor coşuri de gunoi fără capac.